钦定古今图书集成/理学汇编/学行典/第185卷 > 梁悦
## 钦定古今图书集成/理学汇编/学行典/第185卷 > 梁悦

按《唐书孝友张琇传》：“富平人梁悦父为秦果所杀，悦
杀仇，诣县请罪。诏曰：在《礼》，父仇不同天而法，杀人必
死。礼法，王教大端也。二说异焉。下尚书省议。职方员
外郎韩愈曰：‘子复父仇，见于《春秋》，于《礼记》《周官》，若子
史，不胜数，未有非而罪者。最宜详于律，而律无条，非
阙文也。盖以为不许复仇，则伤孝子之心，许复仇则’”
人将倚法颛杀，无以禁止。夫律虽本于圣人，然执而
行之者，有司也。经之所明者，制有司者也。丁宁其义
于经，而深没其文于律者，将使法吏一断于法，而经
术之士得引经以议也。《周官》曰：“凡杀人而义者，令勿
仇，仇之则死。”义者宜也。明杀人而不得其宜者，子得
复仇也。此百姓之相仇者也。《公羊子》曰：“父不受诛，子
复仇可也。”不受诛者，罪不当诛也。诛者，上施下之辞，
非百姓相杀也。《周官》曰：“凡执仇雠者书于士，杀之无
罪。”言将复仇，必先言于官，则无罪也。复仇之名虽同，
而其事各异。或百姓相仇，如《周官》所称，可议于今者；
或为官吏所诛，如《公羊》所称，不可行于今者。《周官》所
称，将复仇，先告于士。“若孤稚羸弱，抱微志而伺敌人
之便，恐不能自言，未可以为断于今也。然则杀之与
赦不可一，宜定其制曰：‘有复父仇者，事发，具其事下
尚书省，集议以闻，酌处之，则《经》无失指矣’。”有诏，以悦
申冤请罪，诣公门流循州。